Germaniyadagi turnirda o‘zbekistonlik sportchi bronza medalini oldi

Germaniyaning Arnshtadt shahrida o‘tkazilgan balandlikka sakrash bo‘yicha musobaqada Osiyo o‘yinlari medalisti Nadejda Dusanova uchinchi o‘rinni egalladi. Bu xususda Anons.uz nashri xabar bermoqda.

Hamyurtimiz ayollar o‘rtasidagi bellashuvlarda shvetsiyalik Emma Grin-Tregaro bilan bir xil – 1,94 m balandlikka sakradi. Ularning har ikkalovi uchinchi o‘ringa va bronza medalga munosib ko‘rildi. Nadejda mazkur musobaqada qatnashgan Rossiya, Ispaniya va Qozog‘iston vakilalarini ortda qoldirdi.
Birinchi o‘rinni ikki metr balandlikni zabt etgan polshalik Kamila Livchenko egalladi. Kumush medal esa 1,97 m balandlikka sakragan mezbonlar vakilasi Mari-Lorens Yungflyayshga nasib etdi.
Nadejda Dusanova yengil atletika bo‘yicha O‘zbekiston terma jamoasi a’zosi hisoblanadi.